
	stredoveký Köszeg, lahodné plody jesene a vinárska kultúra regiónu


Túto sobotu vás pozývame na príjemný jesenný výlet do malebného mestečka Kőszeg, ktoré sa pýši zachovalým historickým centrom, zaujímavými legendami a hradom. Atmosféru doplnia voňavé gaštanové slávnosti v neďalekom Veleme a na záver vás čaká jedinečný vinársky skanzen v Cáku – ideálne spojenie histórie, tradícií a chutí regiónu.
Program zájazdu:  Prvou zastávkou dnešného jesenného výletu bude jedno z najmalebnejších maďarských miest – Kὅszeg, ktorému poloha na dôležitej „Jantárovej ceste“ zabezpečila rýchly rozvoj. Najväčšiu slávu však mesto zažilo v r. 1532, keď tento neveľký hrad asi s 500 člennou posádkou zastavil 80 000 armádu tureckého sultána v jej ťažení na Viedeň. Podľa mena vtedajšieho kapitána hradu Miklósa Jurisicsa je dnes v meste pomenovaný hrad aj námestie.
Centrum malého mestečka nazývajú aj národnou klenotnicou. Jedno z najkrajších námestí v Maďarsku, dochované brány, ochranné valy, bašty, stredoveká atmosféra kostolov, ale aj obytných domov robí z tohto mestečka turisticky príťažlivé miesto. Hlavným lákadlom na námestí je krásny neogotický kostol sv. Jakuba, ale aj radnica postavená na prelome 14.-15. stor., ktorá je najstaršou radnicou krajiny slúžiacou pôvodnému účelu. V malom mestečku určite neobídeme luteránsku zvonicu, synagógu, ako aj množstvo renesančných a barokových budov. Po spoločnej prehliadke s miestnou sprievodkyňou, kedy sa dozvieme aj to, prečo v meste zvonia už o 11:00  nás čaká návšteva hradu, s ktorým nás takisto zoznámi miestna sprievodkyňa. Rozsiahle expozície mapujú históriu mesta od 14. storočia, ako aj hrdinskú obranu hradu pred Turkami z roku 1532.  Potom nasleduje individuálne voľno na obed, či občerstvenie, ale aj možnosť poprechádzať sa v úzkych uličkách vnútorného stredovekého mesta, obohnaného hradbami. Rozhodne si však nechajte miesto na gaštanový dezert!
Pohorie Kőszeg je výbežkom Álp na území Maďarska a jedným z najhodnotnejších a najtypickejších  miestnych produktov sú jedlé gaštany. Preto nečudo, že sa tento rok už po 33.krát uskutočnia v malej dedinke obklopenej gaštanovými sadmi gaštanové slávnosti. Jedná sa o najväčšiu udalosť regiónu, ktorej hlavným cieľom je podľa organizátorov zachovanie tradičných hodnôt pre ďalšie generácie. Gaštany sa tu pečú prastarým spôsobom odkukaným od predkov, v panvici na plameni z bukového a hrabového dreva, slávnosť však sprevádza množstvo sladkých variácií tejto pochúťky a samozrejme aj slané či sladké regionálne lahôdky, mušty, ale aj dobré víno z okolia, to všetko za bohatej asistencie ľudových spevákov, tanečníkov, komediantov, či bábkohercov. Každoročne sa na trhu prezentujú aj remeselníci z okolia – hrnčiari, keramikári, rezbári, kováči, či spracovatelia kože, ktorí sa snažia prilákať návštevníkov do svojich stánkov. Skrátka pastva pre oči aj žalúdok! Po návšteve slávností navštívime ešte neďalekú pamiatkovú zónu, kde stoja historické vinárske pivnice so slamenými strechami. Toto miesto je po rušnejšom festivale ako stvorené – na  príjemný záver popoludnia. Pred ochutnávkou vína sa prenesieme do čias starých vinárskych tradícií v jedinečnom súbore historických pivníc so slamenými strechami, ukrytých v tieni gaštanového hája. Počas komentovanej prehliadky nahliadneme do autentických interiérov s pôvodnými lismi a nástrojmi, ktoré približujú život a prácu vinárov v minulosti. Táto atmosférická prechádzka je ideálnym úvodom k zážitku, ktorý vyvrcholí degustáciou miestnych vín. Degustácia u jedného zo skvelých vinárov regiónu nás neminie. Vyrazte s nami na jesenný výlet do Maďarska, zoznámte sa s históriou Köszegu a ochutnajte lahodné plody jesene!
	Termín zájazdu:   10. 10. 2026            Cena zájazdu:  43 EUR

	Cena zahŕňa:

	✓  dopravu pohodlným klimatizovaným autobusom
✓  služby skúseného sprievodcu
✓  poistenie proti insolventnosti
✓  miestny sprievodca v meste a na hrade Köszeg 
✓  vstupné a komentovaná prehliadka vinárskeho skanzenu 

	Cena nezahŕňa:

	ⓘ  komplexné cestovné poistenie UNION – 3,50€ (zahŕňa aj storno zájazdu, v prípade onemocnenia, hospitalizácie atď.)
ⓘ vstup na hrad Kὅszeg – dospelý – 6€, senior 62+ a mládež do 18r. – 4€
ⓘ vstup na gaštanové slávnosti – info z minulého roka dospelý 7€, seniori nad 62 rokov a deti 4,50€
ⓘ ochutnávka 5 druhov vína so slaným snackom u vinára – 13€ (ak nemáte záujem nahlásiť v poznámke zájazdu)

